Document ID: /fineweb-2-swissfilter-quality_10-filterrobots/filtered/02820.jsonl.gz/28

(I. dio osvrta – slučaj Asije Bibi). U jednom našem tjedniku pojavio se je nedavno jedan prostački napad na papu Franju pod prostačkim naslovom „Više (!) nije jasno vodi li Crkvu papa Franjo ili Soros“. Postavlja se pitanje: Koji to um, i čime je vođen, da može uopće sročiti takav naslov?
No, to i ne iznenađuje, jer tako nešto autoru, Ivici Šoli, nije prvi morbidni naslov. Svojedobno je, parafrazirajući sveti hrvatski pozdrav „Hvaljen Isus i Marija“ napisao tekst pod naslovom „Hvaljen Isus i mafija“ u kojem napada papu Benedikta XVI.
U tekstu se naširoko optužuje Papu, „za zloporabu Evanđelja u političke svrhe“ u stajalištima o migrantima, te za neprimjereno Papino i ponašanje Državnog tajnika Paromlina, u svezi sa slučajem pakistanske katolikinje Asije Bibi, koja je bila 9 godina u pakistanskom zatvoru zbog, navodne, blasfemije Islama.
Nakon što je Vrhovni sud Pakistana, neočekivano, ipak oslobodio Asiju, nastala je smrtno opasna situacija za Asiju i njenu obitelj. Život im je bio ugrožen i rješenje je bilo da Asija Bibi, njezin muž i njeno petero kćeri što žurnije napuste Pakistan. No, nastao je problem s prihvatom te nesretne katoličke obitelji glede pitanja izdavanja azila, jer su mnoge države oklijevale u svezi s njegovim odobravanjem. Ashiq Mash, suprug od Asije, je putem video poruke izravno zatražio azil od Velike Britanije, Kanade i SAD. No, nije bilo brzog odgovora. Tu šutnju i oklijevanje Zapada iskoristili su mnogi mediji, koji stalno traže dlaku u jajetu, kad je u pitanju papa Franjo, pa su se pojavili naslovi poput „Vatikan odbija (!) ponuditi (!) azil Asiji Bibi“. Ponajprije, niti je obitelj Asije Bibi tražila azil od Vatikana, a niti bi bilo mudro da se Vatikan upliće u to pitanje s obzirom na teško stanje 10 milijuna kršćana u Pakistanu. Činjenica jest da je na pitanje novinara Državni tajnik Vatikana Parolin naveo da Sveta Stolica ne poduzima diplomatske aktivnosti i da je rekao: „To je pitanje unutar Pakistana, nadam se da ga se može riješiti na najbolji način. Ne znam kako će to završiti, bilo je mnogo reakcija, pitanje nije jednostavno, vrlo je složeno i delikatno.“ Mudro je postupio. No, ta izjava ne znači da Vatikan nije bio u kontaktu s pakistanskim biskupima i s Asijinom obitelji. „Za mnoge (!) katolike, uključujući moju malenkost, nastupio je šok (!)“, napisao je Šola, jer su Vatikan i Papa, koji inače, nepromišljeno, „potiču instituciju azila za sve koji su u smrtnoj opasnosti“, odbili (?) „katoličkoj obitelji u smrtnoj pogibelji pružiti ruku“.
U čemu se sastoji to nepružanje ruke? U nedavanju azila, koji nitko nije ni tražio i koje bi bilo nepromišljen poteza od strane Vatikana? Besmislica bi bila da Vatikan daje TERITORIJALNI AZIL, zbog niza siguronosnih mjera koje s tim u svezi treba poduzeti. Uz toliko država u EU, koje propagiraju humanizam, primjerice poput Istanbulske konvencije, nitko nije nudio azil, a trebao ga je, eto, ponuditi Vatikan. Glupost! Potrebno je ponajprije naglasiti, a to Šola prešućuje, da je papa Franjo primio u privatnu audijenciju supruga i najmlađu kćer Asije, te Rebeccu Bitrus, mladu Nigerijku koja je dvije godine bila u zatočeništvu Boko Harama. Susret je trajao 40 minuta. Prema riječima Alessandra Montedura, ravnatelja talijanskoga ogranka zaklade papinskoga prava „Pomoć Crkvi u nevolji“, koji je bio prisutan toj audijenciji, Eisham, kći Asije Bibi, prije putovanja u Rim, posjetila je majku u zatvoru i kazala joj da ide u Rim susresti se s Papom, da će Koloseum biti osvijetljen crvenim svjetlom, i da će svijet misliti na nju. Majka joj je, kaže Monteduro, odgovorila: „Ako se susretneš s Papom, poljubi ga u moje ime“. Prema njegovom svjedočenju Papa je Asiju Bibi i Rebeccu nazvao „ženama mučenicama“, divnim ženama mučenicama, i primjerom za civilizaciju koja se boji boli. Inače audijenciji je prisustvovao i Asijin suprug Ashiq Mash. “Susrećući ga, naša se vjera pojačala”, rekao je. “Već smo vjerovali i imali čvrstu vjeru, ali nas je razgovor s njime doista ohrabrio.” To su riječi osobe, kojoj je, Papa navodno, odbio dati azil.
Tvrdnja o nedopustivoj šutnji pape Franje u slučaju Asije Bibi podsjeća na papu Pija XII., koji je navodno šutio i bio pasivan u osudi fašizma. A u tihoj diplomaciji činio je čuda i za to dobio odlikovanja od židovskih udruga i države Izrael (uručila mu je Golda Meir). Ali i dalje ga mnogi napadaju! Neobjektivni komentatori, poticani očitom mržnjom prema Papi, uhvatili su se za jednu diplomatski izrečenu rečenicu, koja zapravo ništa ne govori.
Krešimir Cerovac
foto: YouTube